Sole IF

Sole Idrætsforening har hjemsted i Hedensted Kommune og blev stiftet den 1. april 1941. Klubben, der spiller i hvide trøjer og røde bukser, afvikler sine kampe på Øster Snede Stadion.

Foreningen tilbyder også andre idrætsgrene som Dance Fit, crocket og E-Sport.

Sole IF råder i forårssæsonen over et serie 4 og et serie 6 hold. Klubben har også et oldboys hold under DBU.

”Det er helt som sædvanligt, at vi har to seniorhold,” siger formand Anne Krebs. ”Dog kniber det lidt med serie 6-holdet, som er et meget ungt hold.”

Serie 4 ligger godt til, men der er ikke noget erklæret mål om oprykning.

”Selvfølgelig vil vi gerne højere op, men Sole IF er en breddeklub, og vi har ingen specielle ambitioner om placering. Hovedsagen er, at der er hold for alle at spille på.”

Hos ungdom har klubben to 11 mands U-15 drengehold samt et 8-mands U-14 pigehold som de ældste. Herudover en række hold i de yngre rækker.

”U-15 drenge er en solstrålehistorie,” fortæller Anne Krebs. ”Det er fantastisk for så lille en klub at have to 11- mandshold på denne årgang, men vi har over 30 drenge og et dygtigt trænerteam, og vi har lykkedes med at tiltrække spillere udefra.”

Ellers er medlemstallet stagnerende. ”Det er klart faldet over den 10-årige periode, hvor jeg har været med,” siger Anne Krebs. ”Der er mange andre tilbud til børn og unge, men i øjeblikket ligget medlemstallet dog stabilt.”

Formanden fortæller, at det nye tiltag med E-Sport kan ses som et forsøg på at tiltrække ”nye kunder i butikken,” og det er da også blevet en stor succes med en 15-20 deltagere, som træner op til fire gange ugentligt.

Sole IF havde tidligere et klubsamarbejde med Engum omkring U-11, men det er ikke aktuelt i øjeblikket.

Det går ifølge formanden okay med trænerrekrutteringen, selv om det ofte er Tordenskjolds Soldater, der må trækkes på. ”Men vi har dækket alle hold.”

En kerneværdi for Sole IF er det gode sammenhold.

”Vi er en lille by,” siger Anne Krebs, ”og her betyder idrætsforeningen meget. Vi arrangerer en årlig sommerfest, og dels er det selvfølgelig for at få lidt penge i kassen, men det skal også ses som udtryk for vores involvering i lokalsamfundet.”

Ifølge formanden har samarbejdet med VB fungeret fint.

”Drengene, der har været udtaget, har været glade for det. For spillere, der gerne vil noget med deres sport, er det fint, der er den mulighed. Future Vejle er jo nyt, men også her har vi da et par U-11 drenge med, og det er dejligt, at man som en lille klub har chance for at præsentere et spændende fodboldmiljø.”

*Tekst: Ole Kristensen*